สังคมข่าวหุ้น
*โออาร์ดันดัชนีบวก
17 มี.ค. 2564

เกียรติก้อง ว่องไวยากร
*โออาร์ดันดัชนีบวก
*OR พุ่งแรงวอลุ่มทะลุหมื่นล้านดันดัชนียืนบวก รายใหญ่ไล่เก็บกันอุตลุด กูรูมองมีโอกาสไปทดสอบไฮเดิม 36 บาทสูงหลังจากพักฐานมาระยะหนึ่งแล้ว คาดว่าจะมีดีลใหญ่รออยู่ กระแสกัญชง ช่วยหนุน หลังมีแผนที่จะเข้ามาทำธุรกิจที่เกี่ยวข้องกับกัญชง ที่ผ่านมารายย่อยก็ไม่ยอมขายแม้ว่าจะขึ้นเครื่องหมาย XD ไปแล้ว แต่ราคาไม่ร่วง ได้รับปันผลฟรี ๆ ไป
*SABUY  สมชื่อ ใครที่ถือหุ้นตัวนี้บอกได้เลยรวยเละ ผู้บริหารเดินหน้าจับมือสิบทิศ ล่าสุดจับมือทรูมันนี่ เปิดให้บริการในทุกช่องทางของกลุ่มสบายเทคฯ ส่วนราคาตอนนี้มองว่ายังมีอัพไซด์เหลืออีกไม่มาก หลังจากปรับขึ้นไปทดสอบ 4 บาท
*EKH ติดโผหุ้นกลุ่มโรงพยาบาลอันดับต้น ๆ ที่ได้รับอานิสงส์จากมาตรการผ่อนคลายการเดินทางระหว่างประเทศและการกักตัวของผู้ได้รับวัคซีนครบ หนุนให้ผู้ป่วยต่างชาติมีแนวโน้มเข้ามารักษาตัวเพิ่ม โดยเฉพาะกลุ่มประเทศจีนที่เป็นกลุ่มลูกค้าหลัก “หมออำนาจ เอื้ออารีมิตร” ดันผลงานเติบโตได้อย่างต่อเนื่องและจ่ายปันผลสม่ำเสมอ
*จอมทรัพย์ โลจายะ ประธานเจ้าหน้าที่บริหาร SUPER ลุยโครงการโรงไฟฟ้าขยะ จังหวัดนครศรีธรรมราช ถือเป็นโครงการแห่งที่ 2 ติดตั้งระบบเผากำจัดขยะและผลิตไฟฟ้าจากขยะสด 350 ตัน/วัน และขยะเก่าในบ่อขยะจำนวน 650 ตัน มาเผากำจัดและผลิตไฟฟ้าขายในอัตรารับซื้อไฟฟ้าในรูปแบบ FiT 3.66 บาท สัญญา 20  ปี รวมทั้งได้รับค่ากำจัดขยะจากเทศบาลจังหวัดนครฯ อีก 350 บาทต่อตัน ซึ่งหลังจากลงนามใน MOU นี้แล้วจะได้มีการวางแผนงานและดำเนินการในเรื่องใบอนุญาตต่าง ๆ ที่เกี่ยวข้อง โดยคาดว่าเมื่อดำเนินการผลิตบริษัทจะมีรายได้จากโครงการกว่า 500-600 ล้านบาทต่อปี ผลตอบแทนการลงทุนมากกว่า 7-8 %
*ทริสเรทติ้งคงอันดับเครดิตองค์กร &amp; หุ้นกู้ไม่ด้อยสิทธิ ไม่มีหลักประกัน บริษัท ปตท. สำรวจและผลิตปิโตรเลียม ที่ AAA หุ้นกู้ด้อยสิทธิ ลักษณะคล้ายทุน ที่ AA แนวโน้ม Stableสะท้อนถึงลักษณะการด้อยสิทธิและความเสี่ยงที่ผู้ถือตราสารอาจถูกเลื่อนการชำระดอกเบี้ยตราสารดังกล่าวออกไปได้ ส่วนอันดับเครดิตของ ปตท.สผ. ยังคงสะท้อนถึงสถานะผู้นำในธุรกิจสำรวจและผลิตปิโตรเลียมในประเทศไทยของบริษัท ตลอดจนความเสี่ยงด้านการตลาดที่ต่ำเนื่องจากบริษัทมีสัญญาซื้อขายก๊าซธรรมชาติระยะยาวกับ บริษัท ปตท. จำกัด (มหาชน) (ปตท.) รวมถึงต้นทุนในการผลิตที่ต่ำจากแหล่งปิโตรเลียมเดิมของบริษัท นโยบายทางการเงินที่ระมัดระวัง และฐานะการเงินที่แข็งแกร่งของบริษัท
*BEAUTY เอาด้วย หมอสุวิน ไกรภูเบศ ประธานเจ้าหน้าที่บริหาร BEAUTY จับมือ DOD นำเอาผลิตภัณฑ์จากสารสกัดกัญชง สำเร็จ (Finished Product) ออกจำหน่ายสู่ตลาดทั้งในและต่างประเทศ ภายในช่วงครึ่งปีหลัง 2564  มีแผนจะพัฒนา 4 ผลิตภัณฑ์บำรุงผิวหน้าและผลิตภัณฑ์เสริมอาหารจากสารสกัดจากกัญชง
*วนรัชต์ ตั้งคารวคุณ ขายบิ๊กล็อต STARK กว่า 952 ล้านหุ้น คิดเป็น 8% หลังทำรายการยังถือหุ้นสูงถึง 71.2% โดยกระจายให้กับนักลงทุนสถาบันในไทยและต่างประเทศ ล้วนเป็นพันธมิตรที่แสดงความสนใจเข้าร่วมลงทุนเพราะเชื่อมั่นในปัจจัยพื้นฐานที่แข็งแกร่งและมองเห็นศักยภาพการเติบโตในอนาคต
*สตาร์เฟล็กซ์ หรือ SFLEX จ่ายปันผลเป็นเงินสดให้กับผู้ถือหุ้น ในอัตราหุ้นละ 0.045 บาท (มูลค่าที่ตราไว้ 0.50 บาท) และจะขึ้นเครื่องหมาย XD วันที่ 19 เมษายน 2564 พร้อมจัดประชุมผู้ถือหุ้น เพื่ออนุมัติวันที่ 8 เมษายน และจ่ายเงินสดวันที่ 6 พฤษภาคม นี้ และที่ผ่านมาบริษัทฯ ได้จ่ายปันผลระหว่างกาลไปแล้วที่อัตรา 0.08 บาทต่อหุ้น (มูลค่าที่ตราไว้ 1บาท) แบบนี้เท่ากับว่า ณ มูลค่าที่ตราไว้ 0.50 บาท สรุปทั้งปีได้รับเงินปันผลรวมถึง 0.085 บาทต่อหุ้น
*ธนาคารไทยพาณิชย์ ร่วมกับ สำนักงานนวัตกรรมแห่งชาติ (องค์การมหาชน) หรือ NIA จัดพิธีปิดหลักสูตร NIA-SCB Innovation-Based Enterprise (IBE) รุ่นที่ 2 หลักสูตรเสริมวิสัยทัศน์ผู้ประกอบการเอสเอ็มอีด้านการพัฒนาเทคโนโลยีและการสร้างสรรค์นวัตกรรมเพื่อยกระดับผลิตภาพของธุรกิจ และขยายขีดความสามารถในการแข่งขันให้พร้อมไปต่อในโลกธุรกิจแห่งอนาคตได้อย่างไร้ขีดจำกัด
*PRINC เปิดจองคิวฉีดวัคซีนโควิดหลังเจรจาซิโนแวค-แอสตร้าฯ คาดนำเข้า Q2/64 ธานี มณีนุตร์ รองกรรมการผู้จัดการ บมจ.พริ้นซิเพิล แคปิตอล (PRINC) เปิดเผยความคืบหน้าล่าสุดว่า ทางกลุ่มบริษัทฯ ได้ดำเนินการติดต่อไปยังบริษัทผู้นำเข้าวัคซีนซิโนแวคและวัคซีนแอสตร้าเซนเนก้า คาดว่าจะสามารถนำเข้ามาได้ภายในช่วงไตรมาส 2/64 นี้ และจะเริ่มเปิดให้บริการฉีดวัคซีนกับประชาชนทั่วไปได้ในช่วงกลางปีเป็นต้นไป
*โสภณ ราชรักษา ประธานเจ้าหน้าที่บริหาร บริษัท เฟรเซอร์ส พร็อพเพอร์ตี้ อินดัสเทรียล (ประเทศไทย) จำกัด หรือ FPIT ซึ่งเป็นบริษัทในเครือ บมจ.เฟรเซอร์ส พร็อพเพอร์ตี้ ประเทศไทย (FPT) เปิดเผยว่า บริษัทฯ เตรียมก่อสร้างศูนย์กระจายสินค้าระดับภูมิภาคแห่งใหม่ (Regional Distribution Centre หรือ RDC) ที่จะพัฒนาขึ้นตามความต้องการของ บริษัท ไทยเบฟเวอเรจ โลจิสติก จำกัด (TBL) ซึ่งเป็นบริษัทผู้บริหารโลจิสติกส์ในเครือ บมจ.ไทยเบฟเวอเรจ โดยจะเป็นการเช่าระยะยาว 10 ปี ถือเป็นการมอบความไว้วางใจในการร่วมมือระยะยาวกับ FPIT ในฐานะพันธมิตรเชิงกลยุทธ์ผู้ให้บริการโซลูชั่นครบวงจรสำหรับธุรกิจอุตสาหกรรมชั้นนำของเมืองไทย
*ชาตรี จันทรงาม ผู้ช่วยกรรมการผู้จัดการใหญ่อาวุโส สายควบคุมการเงินและบริหารความเสี่ยง กลุ่มทิสโก้ รับรางวัล “ผู้บริหารฝ่ายการเงินยอดเยี่ยม หรือ Best CFO” ของกลุ่มธุรกิจการเงิน จากนายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน ในงาน “IAA Awards for Listed Companies 2020” จัดโดยสมาคมนักวิเคราะห์การลงทุน ถือเป็นการได้รับรางวัลนี้เป็นปีที่ 2 สะท้อนให้เห็นถึงความรู้ความสามารถในการบริหารด้านการเงินที่โดดเด่นในอุตสาหกรรมการเงิน